Santwarju wieħed "Dawn huma l-liġijiet u d-digrieti li għandkom tqisu li tagħmlu fl-art li tak il-Mulej, Alla ta' missirijietek, biex tirtuha, il-jiem kollha sakemm iddumu ħajjin fuq l-art. "Eqirdu għalkollox l-imkejjen li fihom il-ġnus li se tkeċċuhom qiemu l-allat tagħhom fuq il-muntanji, u fuq l-għoljiet, u taħt kull siġra ħadra. U ġġarrfu l-artali tagħhom u tkissru l-plieri wieqfa tagħhom, u x-xbihat tal-Asera taħarquhom bin-nar, u teqirdu x-xbihat tal-allat tagħhom, u tħassru sa isimhom minn dan il-post. "Ma tagħmlux hekk mal-Mulej, Alla tagħkom. Imma tfittxu l-post li l-Mulej, Alla tagħkom, jagħżel minn fost it-tribujiet kollha tagħkom, biex hemm iqiegħed ismu; hemm għandkom tmorru. U hemm tieħdu s-sagrifiċċji tal-ħruq u s-sagrifiċċji l-oħra tagħkom, l-għexur tagħkom, u l-offerti ta' idejkom, il-wegħdiet tagħkom, l-offerti minn rajkom, l-ewwel frieħ tal-baqar tagħkom, u tal-imrieħel tagħkom. U tieklu quddiem il-Mulej, Alla tagħkom, u tifirħu, intom u l-familji tagħkom, b'kull xogħol ta' idejkom, li jkun bierkek bih il-Mulej, Alla tiegħek. "La tagħmlux bħalma aħna qegħdin nagħmlu issa hawn, kulħadd dak li jogħġbu f'għajnejh, għax għalissa għadkom ma dħaltux f'art il-mistrieħ, u ma ħadtux f'idejkom il-wirt li l-Mulej, Alla tiegħek, se jagħtik. "Meta taqsmu l-Ġordan u tgħammru fl-art li l-Mulej, Alla tagħkom, se jagħtikom b'wirt u jserraħkom mill-għedewwa tagħkom ta' madwarha, u intom tgħammru bla biża', il-Mulej, Alla tagħkom, jagħżel post biex fih jgħammar ismu, u hemmhekk tieħdu kulma nordnalkom; is-sagrifiċċji tal-ħruq u s-sagrifiċċji l-oħra tagħkom, l-offerti ta' idejkom, u kulma tagħżlu b'wegħda għall-Mulej. U tifirħu quddiem il-Mulej, Alla tagħkom, intom u s-subien u l-bniet tagħkom, il-qaddejja tagħkom, irġiel u nisa, u l-Levita, li jkun ġewwa bwiebek, għax dan ma għandux sehem jew wirt magħkom. "Qis li ma toffrix is-sagrifiċċji tal-ħruq tiegħek f'kull post li tara. Imma fil-post li jkun għażel il-Mulej f'wieħed mit-tribujiet tagħkom; hemm għandek toffri s-sagrifiċċji tal-ħruq u hemm tagħmel kulma jiena qiegħed nordnalek. "Imma kulma tkun tixtieq qalbek tista' toqtlu u tieklu; il-laħam fi blietek kollha skont il-barka li jkun tak il-Mulej, Alla tiegħek. Min hu mniġġes u min hu safi, it-tnejn jistgħu jieklu minnu, bħalma jistgħu jieklu l-għażżiela u ċ-ċerv. Biss id-demm tikluhx, imma xxerrdu fl-art bħall-ilma. Ma tistax tiekol fi blietek l-għexur tal-qmuħ tiegħek, tal-inbid u ż-żejt tiegħek, l-ewwel frieħ tal-baqar u l-imrieħel tiegħek, u kulma tagħti b'wegħda li tkun għamilt, jew l-offerti ta' idejk minn rajk, u l-għotjiet tiegħek; imma tikolhom quddiem il-Mulej, Alla tiegħek, fil-post li jkun għażel il-Mulej, Alla tiegħek, int, ibnek, bintek, il-qaddej tiegħek, il-qaddejja tiegħek u l-Levita li jkun fi blietek, u tifraħ quddiem il-Mulej, Alla tiegħek, b'kulma jagħmlu idejk. Qis li ma titlaqx waħdu l-Levita, kemm idum fuq artek. "Meta l-Mulej iwessa' l-fruntiera tiegħek bħalma wiegħdek, u int tgħid: 'Irrid niekol il-laħam,' għax ikollok xewqa kbira li tiekol il-laħam, tkun tista' tiekol laħam kemm tixtieq qalbek. Jekk imbagħad il-post li jkun għażel il-Mulej, Alla tiegħek, biex iqiegħed ismu fih, ikun 'il bogħod minnek, tkun tista' toqtol kif ordnajtlek mill-baqar u l-imrieħel tiegħek, li l-Mulej ikun tak u tiekol fi blietek skont ma tixtieq qalbek. Biss tieklu bħalma jittieklu l-għażżiela u ċ-ċerv; l-imniġġes u s-safi, it-tnejn l-istess, jistgħu jikluh. "Imma int għandek iżżomm sħiħ li ma tikolx id-demm, għax id-demm hu l-ħajja, u ma għandekx tiekol il-ħajja flimkien mal-laħam. Tikolx minnu, imma għandek ixxerrdu fl-art bħall-ilma. Ma għandekx tieklu, biex ikollok ir-risq int u wliedek warajk, għax tkun għamilt dak li jogħġob lill-Mulej. Imma l-offerti mqaddsa, u l-wegħdi tiegħek, taqbadhom u tmur bihom fil-post li jkun għażel il-Mulej. U toffri s-sagrifiċċji tal-ħruq, il-laħam u d-demm fuq l-artal tal-Mulej, Alla tiegħek, u d-demm tas-sagrifiċċji tiegħek ixxerrdu fuq l-artal tal-Mulej, Alla tiegħek, u l-laħam tieklu. "Ħares u isma' dawn l-ordnijiet kollha li jien qiegħed nagħtik, biex ikollok ir-risq, int u wliedek warajk għal dejjem, għax tkun għamilt dak li jogħġob lill-Mulej, Alla tiegħek. Il-kult tal-pagani "Il-Mulej, Alla tiegħek, jeqred il-ġnus li int sejjer għandhom biex tkeċċihom minn quddiemek, u int teqridhom u tgħammar f'arthom. Qis li ma tinqabadx u tmur warajhom, wara li tkun qridthom minn quddiemek, u li ma titkixxifx dwar l-allat tagħhom, u tgħid: 'Kif kienu jqimu dawn il-ġnus l-allat tagħhom? Ħa nagħmel hekk jiena wkoll.' Tagħmilx hekk lill-Mulej, Alla tiegħek, għaliex kulma jistkerrah u jobgħod il-Mulej huma għamluh lill-allat tagħhom, saħansitra ħarqu bin-nar lis-subien u l-bniet tagħhom, lill-allat tagħhom.